భారత్‌ సంస్కరణలన్ని కొనసాగించాలి
-  ఆర్థికంలో మహిళా ప్రాధాన్యత పెరగాలి : ఐఎంఎఫ్‌ అధినేత్రి క్రిస్టిన్‌ లగార్డ్‌
దావోస్‌: భారత్‌ ఆర్థిక సేవల రంగంలో సంస్కరణల పర్వాన్ని కొనసాగించాలని అంతర్జాతీయ ద్రవ్యనిధి అధినేత్రి క్రిస్టిన్‌ లగార్డ్‌ అభిప్రాయపడ్డారు. దీనికి తోడు భారత్‌ తన ఆర్థిక వ్యవస్థలో మహిళలకు తగిన నిజమైన ప్రాధాన్యతను కల్పించడంపై దృష్టి సారించాలని ఆమె సూచించారు. ప్రపంచ ఆర్థిక సదస్సులో ఏర్పాటు చేసిన విలేకరుల సమావేశంలో ఆమె ప్రసంగించారు. భారత్‌ తన శ్రామిక శక్తిలో మగవారికి సమానంగా మహిళలకు తగిన ప్రాతినిధ్యం కల్పించడం ద్వారా ఆ దేశ ఆర్థిక వ్యవస్థ భారీ స్థాయిలో 27% వృద్ధిని నమోదు చేసే అవకాశం ఉందని లగార్డ్‌ విశ్లేషించారు. గ్రామీణ భారతంలో మహిళలు అత్యధికంగా వివక్షను ఎదుర్కొంటుండడం పట్ల ఆమె ఆందోళన వ్యక్తం చేశారు. ఈ సమస్య పరిష్కారానికి తక్షణ చర్యలు చేపట్టాల్సిన అవసరం ఎంతైనా ఉందని నొక్కి వ్యాఖ్యానించారు. ప్రపంచంలోనే వేగంగా అభివృద్ధి చెందుతున్న దేశాలల్లో భారత్‌ ఒకటని ఆమె వివరించారు. భారత్‌ ఈ ఏడాదికి 7.4 శాతం వృద్ధిని నమోదు చేయగలదని లగార్డ్‌ విశ్వాసాన్ని వ్యక్తం చేశారు. సంస్కరణల పర్వాన్ని భారత్‌ ఏవిధంగా ముందుకు తీసుకుపోతుందన్న అంశంపైనే ఆదేశ భవిష్యత్తు వృద్ధి అధారపడి ఉంటుందని వివరించారు. 2019లో భారత ఆర్థిక వ్యవస్థ 7.8 శాతం వృద్ధిని నమోదు చేసే అవకాశం ఉందని లగార్డ్‌ తెలిపారు.
మీ స్నేహితులకు రికమెండ్ చెయ్యండి